**Likumprojekta “Grozījumi likumā “Par Valsts ieņēmumu dienestu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi likumā “Par Valsts ieņēmumu dienestu” (turpmāk – Likumprojekts) mērķis ir nostiprināt Valsts ieņēmumu dienesta (turpmāk – VID) tiesības apstrādāt fizisko personu datus, veikt datu profilēšanu, pieprasīt, saņemt bez maksas informāciju no valsts un pašvaldību iestādēm, veikt sabiedriskā labuma organizāciju statusa piešķiršanu un uzraudzību, preču fizisko apskati, izņemt preču paraugus ekspertīzes veikšanai, izvirzīt prasību nodarbinātajiem par nevainojamu reputāciju, noteikt atbilstošu speciālo līdzekļu pielietošanu un deleģējumu Ministru kabinetam izdot noteikumus par aizturēto un apcietināto personu konvojēšanas kārtību. Likumprojekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2018.gada 6.marta sēdes protokola Nr.14 40.§ 3.p.  VID iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts paredz veikt šādus grozījumus.  1.1. Lai nodrošinātu sabiedrības izpratni par nodokļu maksāšanas nozīmīgumu un godīgu nodokļu saistību izpildi un izglītotu sabiedrību par VID lomu valsts pārvaldes organizācijā, ir nepieciešams tiesiskajā regulējumā nostiprināt VID tiesības organizēt dažādus informatīvus pasākumus un izglītojošus konkursus, konkursu uzvarētājiem piešķirot balvas. Publiskas personas finanšu līdzekļu un mantas izšķērdēšanas novēršanas likuma 2.panta pirmajā daļā noteikts, ka publiska persona rīkojas ar saviem finanšu līdzekļiem un mantu likumīgi, tas ir, jebkura rīcība ar publiskas personas finanšu līdzekļiem un mantu atbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai.  VID darbības un attīstības stratēģijas 2017.–2019.gadam 1.pīlāra 3.mērķa rīcības virzienā “Pasākumu īstenošana godīgas nodokļu maksāšanas sekmēšanai, tai skaitā, darbs izglītības iestādēs” ir noteikts, ka dienests īsteno pasākumus, lai veicinātu izpratni par nodokļu maksāšanas svarīgumu un godīgu nodokļu saistību izpildi. Ņemot vērā apstākli, ka jauniešu auditorija Latvijā nav pietiekami informēta par nodokļu tēmu, ko pierāda arī nesen veiktie pētījumi (Finanšu ministrijas 2016.gada pētījums par nodokļiem un nodokļu sistēmu kopumā, kā arī VID Omnibusa aptauja 2017.gada nogalē), VID ir nepieciešams rīkot kampaņas skolēnu un studentu auditorijām, ar kuru palīdzību izglītot jauniešus, veicinot nulles toleranci pret krāpšanos un nodokļu nemaksāšanu kā tādu. Lai jauniešus izglītotu nodokļu jomā, VID ir svarīgi prast viņus uzrunāt jauniešiem saprotamā valodā, veicinot vēlmi par šo tēmu savā starpā arī diskutēt, tādējādi veidojot un nostiprinot savu viedokli un priekštatus par lojalitāti pret savu valsti – nodokļu maksāšanas kultūru. Tādējādi, lai veicināju jauniešu izpratni par nodokļu maksāšanas svarīgumu un godīgu nodokļu saistību izpildi, vairotu viņu zināšanas par nodokļu tēmu, kā arī mudinātu viņus diskutēt un savā starpā par šiem jautājumiem runāt, veicinot nulles toleranci sabiedrībā pret krāpšanos un nodokļu nemaksāšanu, ir nepieciešams organizēt konkursus par VID pārstāvētajām jomām, paredzot arī naudas balvas un materiālās balvas.  Konkursu mērķauditorija: skolēni un studenti.  Konkursu virsmērķis: VID preventīvā darbība valsts nodokļu, nodevu un citu valsts noteikto obligāto maksājumu iekasēšanā, lai veidotu jauniešu un sabiedrības izpratni par nodokļu maksāšanas svarīgumu un godīgu nodokļu saistību izpildi, sekmētu godīgu nodokļu maksāšanas kultūru un veicinātu labprātīgu nodokļu saistību izpildi un nodokļu iekasēšanu.  Konkursu mērķi:  • jauniešu un sabiedrības izglītošana, un izpratnes veidošana par godīgas nodokļu saistību izpildes būtību un nozīmi;  • nodokļu iekasēšanas un labprātīgas nodokļu saistību izpildes veicināšana;  • sniegt jauniešiem un sabiedrībai iespēju radošā veidā izzināt nodokļu jomu – kas ir nodokļi, kādēļ tie jāmaksā un kāds no tā ir ieguvums indivīdam un sabiedrībai kopumā, kā arī attīstīt jauniešu kompetenci nodokļu jomā un rosinot kritisko domāšanu.  Līdz ar to ir nepieciešams precizēt Likuma 2.panta 5.punktu un 8.panta 7.punktu, nosakot kā vienu no VID uzdevumiem izglītot sabiedrību par nodokļu nomaksu, tai skaitā rīkot izglītojošus konkursus.  1.2. Saskaņā ar Sabiedriskā labuma organizāciju likumā ietverto sabiedriskā labuma organizāciju statusa piešķiršanas kārtību, VID ir noteikts pienākums pieņemt un izskatīt biedrību, nodibinājumu vai reliģisko organizāciju iesniegtos dokumentus ar lūgumu piešķirt sabiedriskā labuma organizācijas statusu un tā rezultātā pieņemt lēmumu par sabiedriskā labuma organizācijas statusa piešķiršanu vai atteikumu piešķirt minēto statusu. Lai skaidri būtu noteikti VID noteiktie uzdevumi sabiedriskā labuma darbības administrēšanas jomā un nerastos priekšstats, ka VID uzdevums ir tikai sabiedriskā labuma organizāciju uzraudzība, skaidri nenosakot minētā statusa piešķiršanas procesu, nepieciešams precizēt likuma “Par Valsts ieņēmumu dienestu” (turpmāk – Likums) 2.panta 8.punktu, iekļaujot tajā papildus uzdevumu, kas attiecas tieši uz sabiedriskā labuma organizācijas statusa piešķiršanu. Vienlaikus norādām, ka grozījuma veikšana Likuma 2.panta 8.punktā pēc būtības nemaina šobrīd esošo kārtību attiecībā uz sabiedriskā labuma organizācijām.  2. 2018.gada 25.maijā stājās spēkā Eiropas Parlamenta un Padomes 2016.gada 27.aprīļa Regula (ES) Nr.2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk - Vispārīgā datu aizsardzības regula), Likumā nepieciešams nostiprināt VID tiesības apstrādāt fizisko personu datus, tajā skaitā, veikt datu profilēšanu, normatīvajos aktos VID noteikto uzdevumu nodrošināšanai.  Atbilstoši Vispārīgās datu aizsardzības regulas preambulas 71.punktam, datu subjektam vajadzētu būt tiesībām nebūt tāda lēmuma subjektam, kurā var būt ietverts pasākums, ar ko izvērtē ar viņu saistītus personiskus aspektus, un kura pamatā ir tikai automatizēta apstrāde un kurai ir juridiskas sekas attiecībā uz datu subjektu vai kura līdzīgā veidā ievērojami ietekmē datu subjektu – piemēram, tiešsaistē iesniegta kredītpieteikuma automātisks noraidījums vai elektroniska darbā pieņemšanas prakse bez cilvēka līdzdalības.  Tomēr lēmumu pieņemšana, pamatojoties uz šādu apstrādi, tostarp profilēšanu, būtu jāatļauj, ja tā ir nepārprotami atļauta saskaņā ar Eiropas Savienības vai dalībvalsts tiesību aktiem, kuri ir piemērojami pārzinim, tostarp krāpšanas nodokļu jomā un nodokļu nemaksāšanas uzraudzībai un novēršanai, ko veic saskaņā ar Eiropas Savienības iestāžu vai dalībvalsts uzraudzības iestāžu noteikumiem, standartiem un ieteikumiem, un lai nodrošinātu pārziņa sniegtā pakalpojuma drošību un uzticamību, vai ja šāda apstrāde ir vajadzīga, lai noslēgtu vai izpildītu līgumu starp datu subjektu un pārzini, vai ja datu subjekts ir nepārprotami piekritis šādai apstrādei. Jebkurā gadījumā uz šādu apstrādi būtu jāattiecina atbilstošas garantijas, kurām būtu jāaptver konkrētas informācijas sniegšana datu subjektam un tiesības panākt cilvēka līdzdalību, tiesības paust savu viedokli, saņemt paskaidrojumu par lēmumu, kas pieņemts pēc šādas izvērtēšanas, un apstrīdēt lēmumu. Šāds pasākums nebūtu jāattiecina uz bērnu.  Vērtējot alternatīvas fizisko personu datu profilēšanai, secināms, ka alternatīva fizisko personu datu profilēšanai ir veikt manuālu informācijas vākšanu papīra formā un manuālu pārbaudi, kas būtu pretrunā valsts pārvaldes virzībai uz pēc iespējas efektīvāku elektronisku valsts pārvaldi, kā arī prasītu pārāk lielus resursu patēriņu, kas neatbilstu lietderīgai un racionālai iestādes resursu izmantošanai, tostarp efektīvai valsts pārvaldei. Neveicot personas datu profilēšanu, nav iespējamas efektīvi veikt VID noteikto uzdevumu izpildi un nodrošināt sabiedrības intereses valsts budžeta līdzekļu iekasēšanā un citu VID uzdevumu izpildē.  Līdz ar to, lai nodrošinātu godprātīgu un pārredzamu apstrādi attiecībā uz datu subjektu, ņemot vērā konkrētos apstākļus un kontekstu, kurā personas datus paredzēts apstrādāt, pārzinim būtu jāizmanto piemērotas matemātiskās vai statistikas procedūras profilēšanai, jāveic atbilstīgi tehniski un organizatoriski pasākumi, lai jo īpaši nodrošinātu, ka koriģē faktorus, kuru dēļ rodas personas datu neprecizitātes, un ka līdz minimumam ir samazināts kļūdu rašanās risks, jāgarantē personas datu drošība tādā veidā, lai ņemtu vērā iespējamos riskus attiecībā uz datu subjekta interesēm un tiesībām un, lai cita starpā, novērstu fizisku personu diskrimināciju dēļ rases vai etniskās izcelsmes, politiskajiem uzskatiem, reliģiskās vai ticības piederības, dalības arodbiedrībā, ģenētiskā vai veselības stāvokļa vai dzimumorientācijas, vai izrietošus pasākumus, kas izraisa šādu diskrimināciju. Automatizēta lēmumu pieņemšana un profilēšana, pamatojoties uz īpašām personas datu kategorijām, būtu jāatļauj tikai saskaņā ar konkrētiem nosacījumiem.  Lai aizsargātu datu subjekta tiesības, VID ir noteikta iekšējā kārtība, kādā iestāde saņem fiziskās personas iesniegumus, izskata tos un sniedz atbildes, tādējādi nodrošinot katra datu subjekta tiesības saņemt informāciju par veikto personas datu apstrādi. Kā arī VID iekšējā normatīvajā aktā ir noteikta kārtība, kā saskaņā ar Vispārīgo datu aizsardzības regulu veic novērtējumu par ietekmi uz datu aizsardzību.  Saskaņā ar Vispārējās datu aizsardzības regulas 4.panta 4.punktu profilēšana ir jebkura veida automatizēta personas datu apstrāde, kas izpaužas kā personas datu izmantošana nolūkā izvērtēt konkrētus ar fizisku personu saistītus personiskus aspektus, jo īpaši analizēt vai prognozēt aspektus saistībā ar minētās fiziskās personas sniegumu darbā, ekonomisko situāciju, veselību, personīgām vēlmēm, interesēm, uzticamību, uzvedību, atrašanās vietu vai pārvietošanos.  VID, īstenojot normatīvajos aktos noteikto uzdevumu izpildi, veic personas datu apstrādi, kas ietver profilēšanu, (t.sk. nodokļu nenomaksas risku identificēšanu), t.i., veic arī automatizētu personas datu apstrādi, kurā izvērtē ar fizisku personu saistītus personiskus aspektus, jo īpaši, lai analizētu vai prognozētu aspektus saistībā ar datu subjekta sniegumu darbā, ekonomisko situāciju vai aktivitāti, uzticamību vai uzvedību (nodokļu saistības un to izpildes disciplīnu), atrašanās vietu vai pārvietošanos, kas datu subjektam var radīt juridiskas sekas vai tā līdzīgā veidā viņu ievērojami ietekmē.  Fizisko personu datu profilēšanai VID noteikto funkciju veikšanai izmanto nodokļu maksātāju datus. Profilēšanai var tikt izmatoti visi pieejamie dati, vai attiecīgi noteikta daļa no VID rīcībā esošajiem personas datiem. Tas atkarīgs no profilēšanas nepieciešamības, t.i. kādam mērķim veikta datu profilēšana. Profilēšanas sekas – nodokļu nenomaksas risku konstatēšana.  Pašlaik Likuma 8.pantā noteikts, ka VID uzdevumi nodokļu (nodevu) administrēšanā (turpmāk – nodokļu administrēšana) ir noteikti likumā “Par nodokļiem un nodevām” (18.pants). Papildus tiem šā panta 8.punktā noteikts, ka VID, lai izpildītu šajā pantā noteiktos uzdevumus, seko jebkuru juridisko un fizisko personu saimnieciskajai un finansiālajai darbībai.  Šobrīd VID personas datu profilēšanu veic šādu procesu ietvaros:  - saistību izpildes risku un procesu vadības risku profilēšana – risku vadības taktiskajā un operatīvajā līmenī nodrošināšana, kas ietver strukturētu un nepārtrauktu risku identificēšanu, analīzi, novērtēšanu, uzraudzību, risku mazināšanas vai novēršanas pasākumu novērtēšanu;  - datu pilnīguma un kvalitātes kontrole, datu bāzu pārvaldība – dažādu noviržu (datu ģenerēšana, transformācija, datu kvalitātes un statistikas apkopošana) identificēšanai datu vadībā tiek iegūti un testēti nodokļu maksātāju dati, kas pēc būtības var skart gan fizisko, gan juridisko personu datus;  - nedeklarēto nodokļu saistību (nodokļu plaisu) novērtēšana – atsevišķas nodokļu plaisu novērtēšanas metodes balstās uz personificētu datu salīdzināšanu ar līdzīgu nodokļu maksātāju grupu vidējiem rādītājiem;  - nodokļu maksātāju uzvedības prognozēšanas modeļu izveide un nodokļu maksātāju segmentēšana – faktiski šie procesi strādā tikai ar fizisko un juridisko personu datiem, procesam ir raksturīga lielu personificētu datu masīvu ieguve, kuriem vēlāk tiek pielietotas statistiskās analīzes metodes, ar mērķi atpazīt netriviālas saiknes starp analizējamās uzvedības raksturojošiem rādītājiem un dažādiem mainīgajiem parametriem, kas var raksturot gan nodokļu maksātāju reģistrācijas datus, nodokļu pārskatu datus, nodokļu maksāšanas disciplīnu, ar ekonomisko darbību saistītus datus, gan citus radītājus;  - fizisko personu datu automātiskā riska analīze - pēc vienādiem riska kritērijiem, izmantojot VID informācijas sistēmās un VID pieejamo citu iestāžu un organizāciju datu bāzēs uzkrāto informāciju, tiek identificēti nodokļu maksātāji, kuriem pastāv visaugstākais risks, ka nodokļi nav nomaksāti pilnā apmērā. Riska analīzes process tiek veikts Valsts ieņēmumu dienesta riska analīzes programmās, t.sk. Fizisko personu riska analīzes sistēmā RASA;  - pēc valsts un pašvaldību iestāžu pieprasījuma dažādu projektu izstrādei;  - pēc Eiropas Savienības institūciju pieprasījuma;  - jaunu normatīvo aktu fiskālā efekta novērtēšanai;  - pamatojoties uz noslēgtajām vienošanām par sadarbību;  - operatīvās darbības uzdevumu izpildes nodrošināšanai izmanto automatizētu personas datu apstrādi, tai skaitā fizisko personu datu profilēšanu.  VID muitas iestāžu loma riska objektu profilēšanā ir noteikta saskaņā ar Eiropas Parlamenta un Padomes 2013.gada 9.oktobra Regulas (ES) Nr.952/2013, ar ko izveido Savienības Muitas kodeksu (turpmāk - SMK) nosacījumiem.  SMK 46.panta 2.punktā noteikts, ka tādas muitas kontroles, kas nav izlases veida pārbaudes, galvenokārt ir balstītas uz riska analīzi, izmantojot elektroniskus datu apstrādes līdzekļus, lai, pamatojoties uz kritērijiem, kas noteikti valsts, Savienības un, ja pieejams, starptautiskā līmenī, identificētu un novērtētu riskus un izstrādātu vajadzīgos pretpasākumus. Minētā panta 3.punktā noteikts, ka muitas kontroles veic saistībā ar kopēju riska pārvaldības sistēmu, pamatojoties uz informācijas apmaiņu starp muitas administrācijām attiecībā uz risku un tā analīzes rezultātiem un nosakot kopējus riska kritērijus un standartus, kontroles pasākumus un prioritārās kontroles jomas.  Atbilstoši SMK 5.panta 7.punktam “risks” ir tāda gadījuma iespējamība un ietekme, kas notiek attiecībā uz to preču ievešanu, izvešanu, tranzītu, pārvietošanu vai galapatēriņu, kuras pārvieto starp Savienības muitas teritoriju un valstīm vai teritorijām ārpus šīs teritorijas, vai attiecībā uz ārpussavienības preču klātbūtni Savienības muitas teritorijā, un tas:  a) liegtu pareizi piemērot Savienības vai valsts pasākumus;  b) apdraudētu Savienības un tās dalībvalstu finanšu intereses; vai  c) apdraudētu Savienības un tās iedzīvotāju drošību un drošumu, cilvēku, dzīvnieku vai augu veselību, vidi vai patērētājus.  Savukārt SMK 5.panta 25.punktā noteikta riska pārvaldības definīcija – tā ir sistemātiska riska apzināšana, tostarp ar izlases veida pārbaudēm, un visu to pasākumu īstenošana, kas vajadzīgi, lai ierobežotu risku.  SMK 5.panta 3. punktā ir noteikts, ka “muitas kontrole” ir īpašas darbības, ko veic muitas dienesti, lai nodrošinātu atbilstību tiesību aktiem muitas jomā un citiem tiesību aktiem, kas reglamentē tādu preču ievešanu, izvešanu, tranzītu, pārvietošanu, uzglabāšanu un galapatēriņu, kuras pārvietotas starp Savienības muitas teritoriju un valstīm vai teritorijām ārpus minētās teritorijas, kā arī ārpussavienības preču un galapatēriņa procedūrai pakļauto preču atrašanos un pārvietošanu Savienības muitas teritorijā.  Ņemot vērā iepriekš minēto, riska objektu, t.sk., izmantojot personu datus, profilēšanu muitas iestādes veic gadījumos, kad atbilstoši muitas kontroles definīcijai, ir jāveic darbības, lai nodrošinātu preču pārvietošanas atbilstību normatīvajos aktos noteiktajiem nosacījumiem un iespējamo muitas noteikumu pārkāpumu novēršanai.  2018.gada 17.aprīlī Ministru kabinets atbalstīja (prot. Nr.20 42.§) Tieslietu ministrijas izstrādāto likumprojektu “Tiesībaizsardzības nolūkos apstrādājamo personas datu likums” (VSS-1079; TA-646), kas izstrādāts pamatojoties uz Eiropas Parlamenta un Padomes 2016.gada 27.aprīļa Direktīvu (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes pamatlēmumu 2008/977/TI. Likumprojekta “Tiesībaizsardzības nolūkos apstrādājamo personas datu likums” (VSS-1079; TA-646) mērķis ir aizsargāt personas pamattiesības uz privāto dzīvi, tostarp, personas datu aizsardzību, gadījumos, kad personas datu apstrādi veic kompetentās iestādes ar mērķi novērst, izmeklēt, atklāt noziedzīgus nodarījumus un administratīvos pārkāpumus, lai izpildītu sodus, kā arī lai pasargātu no draudiem sabiedriskajai kārtībai. Kā norādīts likumprojekta “Tiesībaizsardzības nolūkos apstrādājamo personas datu likums” (VSS-1079; TA-646) sākotnējās ietekmes novērtējuma ziņojuma (anotācijas) I. sadaļas “Tiesību akta projekta izstrādes nepieciešamība” 2.punktā “Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība”, Likumprojektu nepiemēro kompetento iestāžu veiktajai datu apstrādei, ja šī apstrāde netiek veikta likumprojektā izsmeļoši uzskaitītajos nolūkos. Piemēram, ja kompetentā iestāde veic personas datu apstrādi, lai atbildētu uz Iesniegumu likumā noteiktajā kārtībā, šādai datu apstrādei ir piemērojams nevis likumprojekts, bet gan Vispārīgā datu aizsardzības regula. Tādējādi, lai piemērotu likumprojektā ietverto regulējumu, ir jāizpildās diviem kritērijiem – iestādei ir jāietilpst likumprojekta 3. panta otrajā daļā minētajā uzskaitījumā un personas datu apstrāde jāveic likumprojekta 2. pantā minētajos nolūkos. Ja neizpildās kaut viens no kritērijiem, likumprojekts nav piemērojams.”  Līdz ar to VID Nodokļu un muitas policijas pārvaldes un VID Iekšējās drošības pārvaldes ierēdņiem ir nepieciešams nostiprināt tiesības veikt personas datu apstrādi, tai skaitā profilēšanu, ārpus likumprojekta “Tiesībaizsardzības nolūkos apstrādājamo personas datu likums” (VSS-1079; TA-646) noteiktā tvēruma.  Amata pienākumi VID ierēdņiem ir noteikti amata aprakstā. Ja, atbilstoši ierēdņa ieņemamajam amatam un noteiktajiem amata pienākumiem, konkrētais VID ierēdnis veic personas datu apstrādi, tai skaitā profilēšanu, tad iegūto informāciju izmanto tikai amata aprakstā noteikto amata pienākumu veikšanai, līdz ar to nodrošinot personas datu apstrādi, tai skaitā profilēšanu, minimālajā iespējamā apmērā – tādā, kādā tas noteikts amata aprakstā noteikto pienākumu veikšanai.  Fizisko personu datu profilēšanas rezultātā iegūto informāciju uzglabā pēc nepieciešamības veicot noteiktos amata pienākumus un uzglabā tik, cik ir noteikts termiņš konkrētā uzdevuma izpildei, t.i. iegūtos datus neglabā ilgāk, kā nepieciešams konkrētā mērķa/ uzdevuma sasniegšanai/izpildei.  Turklāt ievērojot likuma “Par nodokļiem un nodevām” 22.panta 2.1 daļu nodokļu administrācijas ierēdnim (darbiniekam) aizliegts izpaust nodokļu maksātājam nodokļu administrācijas izveidoto nodokļu maksātāja personas datu izvērtējumu nodokļu ieņēmumu risku jomā, ja tā izpaušana var ierobežot nodokļu administrācijas normatīvajos aktos noteikto funkciju izpildi, tādējādi risku analīzes informāciju nodokļu administrācijas ierēdnis nav tiesīgs izpaust konkrētajam nodokļu maksātājam.  Lai nodrošinātu tādu VID riska analīzes un novēršanas informācijas sistēmu, kur izmanto fizisko personu datu profilēšanas metodi, darbību atbilstoši Vispārīgai datu aizsardzības regulai, nepieciešams papildināt Likumu ar 4.2pantu paredzot, ka VID normatīvajos aktos noteikto uzdevumu veikšanai apstrādā fizisko personu datus, tai skaitā, veic datu profilēšanu.  3. Vienlaikus nepieciešams papildināt Likumu ar 4.3pantu nosakot, ka VID tam noteikto uzdevumu izpildē ir tiesības pieprasīt un saņemt bez maksas informāciju no valsts un pašvaldību iestādēm.  Valsts pārvaldes iekārtas likuma 54.panta trešajā daļā noteikts, ka iestāžu sadarbība notiek bez maksas, ja ārējā normatīvajā aktā nav noteikts citādi. Tādējādi, minētā likuma norma pieļauj, ka atsevišķi nosakot ārējā normatīvajā aktā var paredzēt valsts pārvaldes iestāžu sadarbību par maksu. Piemēram, saskaņā ar Ministru kabineta 2018.gada 27.marta noteikumu nr.191 “Noteikumi par Latvijas Republikas Uzņēmumu reģistra informācijas izsniegšanas un citiem maksas pakalpojumiem” 41.5.apakšpunktu paredzēts, ka par informācijas izsniegšanu nemaksā, gadījumos, ja saskaņā ar normatīvajiem aktiem, tiek noteiktas tiesības saņemt informāciju bez maksas. VID darbības mērķis ir nodrošināt nodokļu maksājumu un nodokļu maksātāju uzskaiti, valsts nodokļu, nodevu un citu valsts noteikto obligāto maksājumu iekasēšanu Latvijas Republikas teritorijā. Norādītos maksājumus ieskaita valsts budžetā. Savukārt, budžets ir līdzeklis valsts politikas realizācijai ar finansiālām metodēm. Secīgi, valsts pārvaldei (arī pašvaldībām) kopumā ir jāpiedalās efektīvi VID uzdevumu izpildē, kas ļaus VID veikt pasākumus, lai maksimāli labi un precīzi izpildītu Likumā noteiktos uzdevumus un attiecīgi maksimāli nodrošinātu līdzekļu iekasēšanu valsts budžetā.  Saskaņā ar likuma “Par pašvaldībām” 5.panta pirmo daļu pašvaldības savas kompetences un likuma ietvaros darbojas patstāvīgi. Tādējādi pašvaldības ievērojot savu autonomiju ir tiesīgas savas kompetences ietvaros, tai skaitā, noteikt maksu par tās rīcībā esošās informācijas izsniegšanu, ja šādas informācijas iegūšana un izsniegšana prasītu līdzekļus un resursus no pašvaldības budžeta un ja šādas tiesības nostiprināts ārējā normatīvajā aktā.  Šobrīd praksē VID no pašvaldībām pieprasa un saņem informāciju par visa veida pašvaldības izsniegtajām atļaujām un licencēm  (piemēram, ielu tirdzniecībai, taksometru pakalpojumu sniegšanai u.tt.), par pašvaldību licencētajām interešu izglītības programmām, par pašvaldības teritorijā reģistrēto nekustamo īpašumu sastāvu, lietošanas veidu, adreses maiņu, par nekustamo īpašumu privatizācijas procesiem, par zemes nomas līgumiem, par nekustamā īpašuma nodokļa maksātājiem un piemērotajām nekustamā īpašuma nodokļa atlaidēm un citu informāciju, kas nepieciešama VID nodokļu administrēšanas un kontroles funkciju izpildei.  Ņemot vērā, ka informācijas apmaiņa starp valsts pārvaldes iestādēm, tai skaitā pašvaldībām, ir bez maksas, VID ir nepieciešams nostiprināt Likumā, ka VID noteikto uzdevumu veikšanā informāciju no pašvaldības saņem bez maksas. Tāpat VID piešķirtās tiesības pieprasīt un saņemt bez maksas informāciju no valsts un pašvaldību iestādēm neradīs negatīvu ietekmi uz valsts un pašvaldību budžetu.  Tādējādi, lai novērstu jebkādas atšķirīgas interpretācijas iespējas VID tiesībās saņemt informāciju uzdevumu izpildei, secīgi, lai nodrošinātu VID uzdevumu nepārtrauktu izpildi un neradītu šķēršļus informācijas saņemšanas jomā, ir nepieciešams papildināt Likumu ar VID vispārējām tiesībām uz informācijas brīvu un bezmaksas pieeju savu uzdevumu izpildei.  4. Ņemot vērā, ka sabiedriskā labuma organizāciju statuss dod tiesības ziedotājiem saņemt nodokļu atvieglojumus, statusa piešķiršanas un uzraudzības procesā ir jānodrošina informācijas izvērtējums ar mērķi noteikt, vai biedrību, nodibinājumu un reliģisko organizāciju darbība atbilst sabiedriskā labuma darbības būtībai. Šāds jomas uzraudzības mehānisms ir paredzēts, lai pārliecinātos, vai manta un finanšu līdzekļi nodoti atbilstoši Sabiedriskā labuma organizāciju likuma prasībām un vienlaikus ir ievēroti šajā likumā noteiktie ierobežojumi, kas dod tiesības ziedotājam saņemt nodokļu atvieglojumus. Tādējādi, šo uzdevumu nepieciešams ietvert nodokļu administrēšanas uzdevumos, kas noteikti Likuma 8.pantā paredzot, ka VID Sabiedriskā labuma organizāciju likuma noteiktajā kārtībā veic sabiedriskā labuma organizāciju statusa piešķiršanu un uzraudzību.  5. VID ierēdņi, pildot dienesta pienākumus – veicot nodokļu kontroles pasākumus, ir saskārušies ar gadījumiem, kad nodokļu kontroles pasākumu laikā ir nepieciešama preču fiziska pārbaude, lai pārliecinātos, ka pavaddokumentos norādītās preces atbilst faktiskajām precēm un daudzumam, jo kontroles pasākumos ir konstatēti gadījumi, kad preču pavaddokumentos norādīta viena prece, bet faktiski pārved citu preci vai preces vispār netiek pārvadātas.  Tādējādi VID, lai pārliecinātos par preces faktisko esību, tās atbilstību pavaddokumentos norādītajai precei, ir jābūt tiesībām veikt preču fizisko apskati.  Atbilstoši Administratīvā procesa likuma 59.panta pirmajā un otrajā daļā iekļautajam regulējumam tikai pēc administratīvās lietas ierosināšanas VID, izmantojot visas tiesiskās metodes, var iegūt nepieciešamo informāciju, tai skaitā ar liecinieku, ekspertu, apskates, dokumentu un cita veida pierādījumu palīdzību.  Līdz ar to likumprojektā nostiprinātas VID tiesības veikt preču fizisko apskati ne tikai administratīvā procesa – nodokļu audita laikā, bet arī veicot citus nodokļu kontroles pasākumus (piemēram, tematiskās pārbaudes, apsekošanas, novērošanas).  Tāpat, lai nodrošinātu pilnvērtīgu nodokļu kontroles procesu, ierēdņiem nodokļu administrēšanā ir jāparedz tiesības nodokļu kontroles pasākumu laikā izņemt paraugus ekspertīzes veikšanai.  Nodokļu kontroles pasākumu laikā VID ierēdņi piedalās darījuma novērošanā un fiksē darījumu, darījumā iesaistītās personas (saņem paskaidrojumus no darījumos iesaistītajām personām), kā arī veic preču apskati, salīdzinot preces atbilstību ar preču pavaddokumentos norādīto. Nodokļu maksātājam ir jānodrošina preces apskate, lai nodokļu administrācija varētu gūt pārliecību par faktiski esošo preču atbilstību pavaddokumentos norādītajām precēm. Turklāt, šaubu gadījumos par preču atbilstību pavadzīmē norādītajai precei, nepieciešams izņemt preču paraugus ekspertīzes veikšanai. Katrā konkrētajā gadījumā nodokļu administrācijas pārstāvis izvērtēs preču fiziskās apskates un paraugu izņemšanas nepieciešamību.  Preču fizisko apskati un preču paraugu izņemšanu veiks tās VID struktūrvienības, kuru kompetencē ietilpst nodokļu kontroles pasākumu veikšana.  Kādā no nodokļu administrācijas veiktajām novērošanām tika uzrādīti dokumenti par piparu piegādi. Preces vizuālais izskats šķita neatbilstošs dokumentos norādītajam, tāpēc uz nākamo novērošanu tika uzaicināti Pārtikas un veterinārais dienesta pārstāvji, kuriem Pārtikas aprites uzraudzības likuma 22.panta otrās daļas 2. un 4.punktā ir noteiktas tiesības izņemt pārtikas produktus ekspertīzes veikšanai un uz pārbaudes laiku aizturēt arī kravu, no kuras ir paņemti paraugi. Ņemot vērā to, ka novērošanas laikā uzrādītās preces neatbilda preču iegādes dokumentos norādītajām precēm (t.i. vizuāli apskatot preci, pipariem raksturīgā smarža un izskats neliecināja par dokumentos norādīto preču autentiskumu), pamatojoties uz aizdomām par patērētāju maldināšanu attiecībā uz preces identitāti, Pārtikas un veterinārā dienesta pārstāvji pārbaudes gaitā paņēma preču paraugus laboratoriskajiem izmeklējumiem, kā arī pieņēma lēmumu ierobežot pārtikas apriti - preču izplatīšanu apturēja. Latvijā ekspertīzi saistībā ar šo konkrēto izņemto preci neveic, tāpēc tika izmantoti citas Eiropas Savienības dalībvalsts pakalpojumi. Saskaņā ar laboratorisko izmeklējumu rezultātiem, novērošanas laikā uzrādītās preces neatbilda izrakstītajā pavadzīmē norādītajai precei. Līdz ar to bija iespējams pierādīt un pamatot, ka nodokļu maksātājs savā grāmatvedības uzskaitē un VID sniegtajās atskaitēs norāda nepatiesu informāciju.  Kādā citā VID veiktajā novērošanā tika novērots darījums par dārgas biroja tehnikas pārdošanu. Prece bija pa detaļām sapakota dažādās kastēs. Novērošanas laikā VID amatpersonas lūdza atvērt kastes, lai varētu pārliecināties par kastēs esošā satura atbilstību grāmatvedības dokumentos uzrādītajam. Vizuāli apskatot kastes saturu, VID amatpersonām nebija iespējams sasaistīt kastē esošo detaļu ar preču pavadzīmē norādīto iekārtu. Šajā gadījumā būtu bijis lietderīgi izņemt pilnībā visus paraugus ekspertīzes veikšanai, taču VID šādas tiesības tiesiskajā regulējumā nav noteiktas. Līdz ar to konkrētajā situācijā nebija iespējams pierādīt preču neatbilstību attaisnojuma dokumentos norādītajam.  Tādējādi ar likumprojektu paredzēts nostiprināt VID tiesības izņemt paraugu ekspertīzes veikšanai.  Ja darījuma novērošanā VID būs aizdomas par autortiesību vai blakustiesību pārkāpšanu, tad VID piesaistīs Valsts policijas Ekonomisko noziegumu apkarošanas pārvaldi, savukārt, ja būs aizdomas par pārkāpumiem ar pārtikas produktiem, tad piesaistīs Pārtikas un veterinārā dienesta pārstāvjus. Katrā konkrētajā gadījumā nodokļu administrācijas pārstāvis, tai skaitā sadarbībā ar pieaicināto kompetento iestādi, izvērtēs preču paraugu izņemšanas nepieciešamību un rīkosies atbilstoši katrā konkrētajā lietā konstatētajiem faktiskajiem apstākļiem.  Ja preču paraugu izņemšana ekspertīzei neatbildīs nevienai kompetentai iestādei, tad preču paraugu izņems VID amatpersona. Apskatē konstatējot preces vizuālu neatbilstību vai neiespējamību preces identificēt (prece izjauktā veidā) pavadzīmē norādītajai precei, VID amatpersona noformēs preču parauga izņemšanas aktu un vienu tā eksemplāru nodos nodokļu maksātāja pārstāvim. VID ierēdnis izņems tikai tās preces paraugu, kurai ir nepieciešams veikt ekspertīzi un par kuras atbilstību radušās pamatotas šaubas. Turklāt VID būs noteiktas tiesības nodokļu administrēšanas pasākumu laikā fotografēt, izdarīt audioierakstus un videoierakstus. Līdz ar to, veicot preču fizisko apskati, VID veiks foto fiksāciju vai video ierakstus. Tādējādi, katrā situācijā varēs izvērtēt, vai VID ierēdnis pamatoti ir pieņēmis lēmumu par parauga izņemšanas nepieciešamību.  Ja nodokļu maksātājs atteiksies uzrādīt preci apskatei, VID amatpersonas nodokļu maksātāju varēs saukt pie atbildības saskaņā ar Administratīvā pārkāpuma kodeksa 159.9pantu par nesadarbošanās ar nodokļu administrācijas amatpersonām. Tāpat nodokļu maksātājam, atsakoties uzrādīt preci VID, var tikt atteiktas tiesības atskaitīt priekšnodokli.  Ņemot vērā minēto, nepieciešams papildināt Likuma 10.panta pirmās daļas 1.punktā noteiktās VID ierēdņu tiesības veikt nodokļu kontroles pasākumus ar tiesībām veikt arī preču fizisko apskati un izņemt preču paraugus ekspertīzes veikšanai. Gadījumos, ja nodokļu administrācija būs izņēmusi preces paraugu un pasūtījusi preces ekspertīzes veikšanu, veidosies ekspertīzes izmaksas. Ja ekspertīzes laikā būs konstatētas neatbilstības pavaddokumentos norādītajai precei, ekspertīzes izdevumi būs jāsedz nodokļu maksātajam, kuram izņemti preču paraugi. Ja ekspertīzes rezultātā neatbilstības netiek konstatētas, ekspertīzes izdevumus sedz VID.  6. Likuma 10.panta pirmajā daļā ir noteiktas ierēdņu tiesības nodokļu administrēšanā, taču nav noteiktas VID ierēdņu tiesības nodokļu administrēšanas vai kontroles pasākumu laikā fotografēt, izdarīt audioierakstus un videoierakstus. Kā arī Likuma 13.pantā nav noteiktas muitas iestāžu ierēdņu tiesības muitas kontroles laikā fotografēt, izdarīt audioierakstus un videoierakstus.  Veicot grozījumu Likuma 10.panta pirmās daļas 1.punktā, tiek saglabātas līdz šim VID ierēdņiem noteiktās Likuma 10.panta pirmās daļas 1.punktā noteiktās tiesības.  Nosakot VID ierēdņiem tiesības nodokļu kontroles un muitas kontroles laikā izmantot mūsdienīgas tehnoloģijas, kas uzlabo nodokļu administrēšanas pasākumu efektivitāti, paredzēts veicināt sabiedrības intereses uz precīzu un skaidru faktu fiksēšanu, kas tālākajos nodokļu administrēšanas vai kontroles pasākumos nodrošinātu precīzu, pilnīgu un vispusīgu faktu atspoguļojumu.  Jāņem vērā, ka VID ierēdņi nodokļu administrēšanas pasākumus veic gan VID telpās, gan pie nodokļu maksātajiem, kā arī veic operatīvus kontroles pasākumus nodokļu maksātāju tirdzniecības vietās un masu pasākumos.  Nodokļu kontroles pasākumus un muitas kontroles pasākumus veic VID ierēdņi, atbilstoši amata aprakstā noteiktajiem pienākumiem vai pilnvarojumā noteiktajā apjomā.  Veicot nodokļu kontroles un muitas kontroles pasākumu fiksēšanu audio vai video ierakstā, ir iespējams nodrošināt nodokļu maksātāja tiesību aizsardzību, kā arī mazināt iestādes administratīvo slogu pārbaudes procesa dokumentārā fiksēšanā papīra dokumentu veidā (protokoli, akti) gadījumos, kad to tieši neparedz ārējie normatīvie akti, kā arī nodrošinātu pārbaužu un kontroles pasākumu veicēju aizsardzību iespējamo konfliktu, incidentu gadījumā un pierādījumu esību attiecībā uz amatpersonu rīcības tiesiskumu pārbaudes laikā vai arī nodokļu maksātāja pieļautā administratīvā pārkāpuma lietā. VID ieskatā minētajos gadījumos ir lietderīgi izmantot video reģistratorus un veikt audio ierakstus, izmantojot diktofonus. Turklāt, izmantojot video un audio ierīces, kontroles pasākumu laikā ne tikai mazināsies konflikta situācijas, bet arī mazināsies iestādes ierēdņu korupcijas riski.  Saskaņā ar Vispārīgās datu aizsardzības regulas 6.panta 1.punktu apstrāde ir likumīga tikai tādā apmērā un tikai tad, ja ir piemērojams vismaz viens no turpmāk minētajiem pamatojumiem:  a) datu subjekts ir devis piekrišanu savu personas datu apstrādei vienam vai vairākiem konkrētiem nolūkiem;  b) apstrāde ir vajadzīga līguma, kura līgumslēdzēja puse ir datu subjekts, izpildei vai pasākumu veikšanai pēc datu subjekta pieprasījuma pirms līguma noslēgšanas;  c) apstrāde ir vajadzīga, lai izpildītu uz pārzini attiecināmu juridisku pienākumu;  d) apstrāde ir vajadzīga, lai aizsargātu datu subjekta vai citas fiziskas personas vitālas intereses;  e) apstrāde ir vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras;  f) apstrāde ir vajadzīga pārziņa vai trešās personas leģitīmo interešu ievērošanai, izņemot, ja datu subjekta intereses vai pamattiesības un pamatbrīvības, kurām nepieciešama personas datu aizsardzība, ir svarīgākas par šādām interesēm, jo īpaši, ja datu subjekts ir bērns.  Līdz ar to personas datu apstrāde ir atļauta tikai tad, ja pastāv vismaz viens no šajā pantā minētajiem tiesiskajiem pamatiem.  Nodokļu kontroles un muitas kontroles pasākumu laikā veiktos video un audio ierakstus glabās VID.  Tādējādi, lai nepalielinātu administratīvo slogu un noteiktu sabiedrībai skaidras VID ierēdņu tiesības veicot Likumā un citos normatīvajos aktos noteiktos uzdevumus, nepieciešams noteikt , ka VID ierēdņiem bez datu subjekta piekrišanas ir tiesības veikt personas datu apstrādi fotografējot, ierakstot vai filmējot amata ietvaros veiktās darbības.  Analoģiskas tiesības šobrīd ir nostiprinātas Valsts darba inspekcijas likuma 5.panta otrās daļas 2.punkta “d” apakšpunktā, paredzot Valsts darba inspekcijas amatpersonām, veicot pārbaudes, fotografēt, izdarīt audioierakstus un videoierakstus.  Līdz ar to, lai VID amatpersonas, veicot amata pienākumus, būtu tiesīgas apstrādāt fizisko personu datus, neprasot šo personu piekrišanu, nepieciešams Likumā nostiprināt šādas tiesības, jo tad būtu iespēja veikt personu datu apstrādi, datu subjektu par to informējot, bet neprasot personas piekrišanu.  Tādējādi likumprojekts paredz papildināt Likuma 10.panta pirmajā daļā un 13.panta devītajā daļā noteiktās VID ierēdņu tiesības ar tiesībām kontroles un citu procesuālo darbību fiksēšanai fotografēt, izdarīt audioierakstus un videoierakstus.  7. Ievērojot, ka Likuma 10.panta pirmajā un otrajā daļā noteiktās ierēdņu tiesības vairāk attiecas uz saimnieciskās darbības konstatēšanu, pārbaudi utt., Likuma 10.pantā nepieciešams ietvert atsevišķu daļu, kas paredz VID ierēdņu tiesības pārliecināties par biedrību, nodibinājumu un reliģisko organizāciju veicamo uzdevumu atbilstību to statūtiem (piemēram, pieprasīt dokumentus, apmeklēt minētajām personām piederošās vai to lietošanā esošās teritorijas un telpas utt.). VID sabiedriskā labuma organizāciju statusa piešķiršanas un uzraudzības procesā nav pienākuma pārliecināties par saimnieciskās darbības veikšanas atbilstību, bet ir pienākums vērtēt tieši biedrību, nodibinājumu un reliģisko organizāciju darbības atbilstību Sabiedriskā labuma organizāciju likumā noteiktajai kārtībai, tai skaitā, vai minētie subjekti ievēro likumā noteiktos ierobežojumus, kas secīgi dod iespēju pārliecināties par piemērojamo nodokļu atvieglojumu piemērošanu ziedotājiem.  Ņemot vērā minēto, likumprojekts paredz papildināt Likuma 10.pantā noteiktās ierēdņu tiesības nodokļu administrēšanā ar tiesībām uzraudzīt biedrības, nodibinājumus un reliģiskās organizācijas.  8. Saskaņā ar Likuma 16.1panta trešo daļu aizliegts lietot speciālos cīņas paņēmienus, roku dzelžus, stekus un asaras izraisošas vielas pret sievietēm, personām ar redzamām invaliditātes pazīmēm un mazgadīgām personām, izņemot gadījumus, ja tās apdraud apsardzes objektu, izdarot grupveida uzbrukumu, kā arī apdraudot citu personu, VID ierēdņu (darbinieku) dzīvību vai veselību vai izrāda bruņotu pretošanos. VID Nodokļu un muitas policijas pārvaldei atļautos speciālo līdzekļu veidus, to glabāšanas, nēsāšanas un lietošanas kārtību nosaka Ministru kabinets.  Tādējādi Likuma 16.1panta trešās daļas redakcija nepieļauj VID Nodokļu un muitas policijas pārvaldes ierēdņiem veikt konvojēšanu roku dzelžos, ja konvojējamā persona ir sieviete, kas savukārt rada iespējamo apdraudējumu amatpersonām un ir pretrunā ar citu tiesībaizsardzības iestāžu darbību regulējošajām, vispārējām aizturēto, apcietināto un notiesāto personu konvojēšanasnormām, piemēram, Ministru kabineta 2017.gada 31.janvāra noteikumiem Nr.57 “Aizturēto, apcietināto un notiesāto personu konvojēšanas kārtība”.  Lai nodrošinātu vienotu rīcības modeli, kādā valsts tiesībaizsardzības iestāžu darbinieki veic aizturēto, apsūdzēto vai notiesāto personu konvojēšanu un apsardzi procesuālo darbību laikā, kā arī lieto speciālos līdzekļus un speciālos cīņas paņēmienus objekta apsardzes laikā un procesuālo darbību laikā, nepieciešams vienots regulējums attiecībā uz speciālo līdzekļu pielietošanu, kas nosaka, ka personu konvojēšanai un apsardzei jānotiek roku dzelžos neatkarīgi no dzimuma un roku dzelžus vai sasiešanas līdzekļus var pielietot arī pret sievietēm, personām ar redzamām invaliditātes pazīmēm un mazgadīgām personām arī tādos gadījumos, kad tās objekta apsardzes laikā vai procesuālo darbību laikā apdraud savu dzīvību vai veselību vai veic fizisku pretošanos VID Nodokļu un muitas policijas pārvaldes ierēdņiem.  Šobrīd ir izveidojusies situācija, ka Likums tieši nenosaka VID nodokļu un muitas policijas pārvaldes un VID Iekšējās drošības pārvaldes ierēdņu tiesības konvojēšanas laikā pielietot roku dzelžus visām personām.  Saskaņā ar Likuma 16.panta trešās daļas 5.punktu VID Nodokļu un muitas policijas pārvaldes ierēdņiem ir tiesības savas kompetences ievaros likumā noteiktajā kārtībā aizturēt un konvojēt personas, kuras izdarījušas administratīvo pārkāpumu, vai tiek turētas aizdomās, vai ir apsūdzētas noziedzīgu nodarījumu izdarīšanā.  Likumā nav noteikts deleģējums Ministru kabinetam izdot noteikumus par aizturēto un apcietināto personu konvojēšanas un apsardzes kārtību VID. Ņemot vērā minēto, nepieciešams papildināt Likuma 161.panta trešo daļu, nosakot, ka VID Nodokļu un muitas policijas pārvaldes ierēdņu aizturēto un apcietināto personu konvojēšanas kārtību nosaka Ministru kabinets.  Vienlaikus Likuma 16.6panta trešās daļas 4.punktā noteiktas VID Iekšējās drošības pārvaldes ierēdņu tiesības savas kompetences ietvaros likumā noteiktajā kārtībā aizturēt un konvojēt personas, kuras tiek turētas aizdomās vai apsūdzētas noziedzīgu nodarījumu izdarīšanā.  Lai nodrošinātu atbilstošu speciālo līdzekļu pielietošanu VID Nodokļu un muitas policijas pārvaldes un Iekšējās drošības pārvaldes ierēdņu pienākumu veikšanā, un noteiktu deleģējumu Ministru kabinetam izdot noteikumus par aizturēto un apcietināto personu konvojēšanas kārtību, nepieciešams veikt grozījumus Likuma 16.panta trešās daļas 5.punktā, 16.1panta trešajā daļā un 16.6panta trešās daļas 4.punktā.  9. Lai nodrošinātu uzticību ierēdņiem, kas īpaši pakļauti korupcijas riskam, ir svarīgi, ka VID ierēdņiem ir nevainojama reputācija. Līdz šim brīdim atsevišķas institūcijas valsts dienestā ir izvirzījušas nevainojamas reputācijas prasību amatu pretendentiem (Maksātnespējas likuma 13.panta pirmās daļas 6.punkts, Bāriņtiesas likuma 10.panta pirmās daļas 5.punkts, Korupcijas novēršanas un apkarošanas biroja likuma 4.panta piektās daļas 1.punkts, Prokuratūras likuma 33.panta pirmās daļas 5.punkts, Izglītības likuma 30.panta ceturtā daļa, Civillikuma 497.panta otrā daļa u.c.), tomēr nevainojamas reputācijas kritēriji normatīvajos aktos nav nostiprināti, bet pretendenta atbilstība minētajai prasībai ir vērtējama.  Jāņem vērā, ka sabiedrība VID nodarbinātajām personām pievērš pastiprinātu uzmanību, kā arī vērtē ne tikai personas atbilstību Likumā noteiktajam prasībām, bet arī vērtē personas reputāciju sabiedrībā. Faktiski jau šobrīd ir secināms, ka prasība par nevainojamu reputāciju ir izvirzīta VID nodarbinātajiem, lai arī nav nostiprināta Likumā, sabiedrības iniciatīvas rezultātā.  Jāatzīst, ka VID darbība ir saistīta ar nodokļu maksātāju nodokļu disciplīnas uzraudzību, kontroli, nodokļu iekasēšanu (muitas kontrole, audita veikšana, tematiskās pārbaudes veikšana, akcīzes preču uzraudzība, valsts amatpersonu deklarāciju uzraudzība, u.c.), kā rezultātā VID ierēdņi un darbinieki ir nodarbināti amatos, kuros amatpersonas ir pakļautas dažādiem korupcijas riskiem, ierobežojumiem un aizliegumiem (t.sk. lēmumu pieņemšanas, interešu konflikta nonākšanas, mantiskā stāvokļa nepamatota pieauguma un amata savienošanas bez atļaujas riski). Šādu risku esamība norāda uz nepieciešamību stiprināt VID kolektīva morālu un tiesisku apziņu, gan patstāvīgi (izmantojot rīcībā esošās datu bāzes un mūsdienīgus informācijas analīzes un atlases rīkus) vērtējot esošos iestādes darbiniekus, gan arī izvirzot pietiekami striktas prasības attiecībā uz brīvu vakanču nokomplektēšanu. Grozījumu mērķis ir maksimāli nodrošināt esošā VID kolektīva objektīvu un no korupcijas risku viedokļa nevainojumu darbību, kā arī nodrošināt nepieciešamā jaunā, ar nevainojumu reputāciju, personāla piesaisti.  Nevainojamas reputācijas kritēriji nav definēti ārējos normatīvajos aktos, tie nosakāmi VID iekšējā normatīvajā aktā (vadlīnijās), kurā paredzēta nevainojamas reputācijas novērtēšanas kārtība un saturs, vērtējama arī rīcībā esošā informācija par pretendenta morālajām īpašībām, lai novērtētu, vai pretendents ir persona ar nevainojamu reputāciju, kā arī izvērtējot citas iestādes rīcībā esošās ziņas. VID esošās mūsdienīgas informācijas analīzes tehnoloģijas un datu bāzēs esošā informācija, kopsakarībā ar riska informāciju, šobrīd dod iespēju pietiekami kvalitatīvi un precīzi noteikt un izvērtēt korupcijas riskus par jebkuru fizisko personu, kura ir pieteikusies vakantajam ierēdņa amatam.  Kā vienu no nevainojamas reputācijas kritērijiem paredzēts vērtēt pretendenta lojalitāti pret Latvijas Republiku un Satversmi. Nav pieļaujams, ka persona, kura nievājoši izsakās par Latvijas Republiku, pilda amata pienākumus valsts pārvaldes iestādē, līdz ar to VID ieskatā ir jānosaka, ka VID nodarbinātajiem ir jābūt lojāliem Latvijas Republikai un Satversmei.  Kā nevainojamas reputācijas vērtēšanas kritērijs ir vērtējams, vai nav konstatējami korupcijas riski, t.i. fakti vai apstākļi, kas liecina par pretendenta ietekmējamības riskiem.  Lai veicinātu sabiedrības uzticēšanos valsts amatpersonu darbībai, kā viens no amata pretendenta nevainojamas reputācijas izvērtēšanas kritērijiem ir amata pretendenta izvērtēšana, ņemot vērā arī valsts amatpersonām noteiktās prasības likumā “Par interešu konflikta novēršanu valsts amatpersonu darbībā”, tai skaitā būtu vērtējami iespējamie korupcijas riski.  Saskaņā ar likuma “Par interešu konflikta novēršanu valsts amatpersonu darbībā” 2.pantu šā likuma mērķis ir nodrošināt valsts amatpersonu darbību sabiedrības interesēs, novēršot jebkuras valsts amatpersonas, tās radinieku vai darījumu partneru personiskās vai mantiskās ieinteresētības ietekmi uz valsts amatpersonas darbību, veicināt valsts amatpersonu darbības atklātumu un atbildību sabiedrības priekšā, kā arī sabiedrības uzticēšanos valsts amatpersonu darbībai.  Turklāt Ministru kabineta 2017.gada 17.oktobra noteikumu Nr.630 “Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā” 1.punktā noteikts, ka noteikumi nosaka iekšējās kontroles sistēmas pamatprasības korupcijas un interešu konflikta riska (turpmāk – korupcijas risks) novēršanai publiskas personas institūcijā (turpmāk – institūcija).  Papildus vēršam uzmanību, ka saskaņā ar Ministru kabineta 2015.gada 16.jūlija rīkojuma Nr.393 “Par korupcijas novēršanas un apkarošanas pamatnostādnēm 2015.-2020.gadam” Uzdevumu un pasākumu plāna 2.3.apakšpunktu Korupcijas novēršanas un apkarošanas birojs (turpmāk – KNAB) ir konstatējis juridiskus šķēršļus godprātības testu īstenošanai personāla atlasē, tādējādi ir noteikts termiņš, ka līdz 2019.gada 31.decembrim VID (arī KNAB, Valsts policijai, Valsts robežsardzei) ir jāidentificē nepieciešamie grozījumi ārējos un iekšējos normatīvajos aktos, lai nodrošinātu šādu godprātības pārbaužu metožu izmantošanas likumību un jāpilnveido personāla atlases kārtība, lai pārbaudītu pretendentu uz vakantajiem amatiem godīgumu.  Vienlaikus nevainojamas reputācijas prasība ir saistīta ar cilvēka ētiku, stingru raksturu un tikumisku rīcību, proti, nebūtu pareizi likumā iekļaut precīzu minētā termina definīciju, jo reputācija ir noteiktu īpašību, kas piemīt konkrētai personai (kā fiziskai, tā juridiskai), kopums un nevainojama reputācija nav saistīta tikai ar korupcijas riskiem. Tāpat vērtējami arī pretendenta uzskati par ētiku un uzvedību, ētiskie standarti, personības īpašības, cilvēka morāls novērtējums.  Vērtējot VID amata pretendenta atbilstību nevainojamas reputācijas kritērijam, nepieciešams izvērtēt, vai nav konstatējami ētikas pārkāpumi, kas nav savienojami ar amata vai dienesta pienākumu pildīšanu VID. VID amata pretendenta būtiski ētikas pārkāpumi var kaitēt sabiedrības uzticībai VID un valsts pārvaldei kopumā.  Saskaņā ar Valsts civildienesta likuma 15.panta pirmās daļas 3.punktu ierēdņa pamatpienākumi ir apzinīgi, izrādot personisko iniciatīvu un darbojoties sabiedrības interesēs, pildīt amata pienākumus, priekšniecības likumīgos rīkojumus, atbildēt par savu darbību normatīvajos aktos noteiktajā kārtībā un ievērot Ministru kabineta noteiktos ierēdņa uzvedības principus.  Ministru kabineta 2001.gada 9.janvāra instrukcijas Nr.1 “Ierēdņa uzvedības principi” 1.punktā noteikts, ka šī instrukcija nosaka ierēdņu uzvedības principus, kas ierēdnim jāievēro pildot amata pienākumus, kā arī citā laikā.  Minētajos normatīvajos aktos ir noteikti ierēdņu uzvedības principi, kas VID ierēdņa amata pretendentam, izturot atlasi un stājoties amatā, būs jāievēro. Tādējādi viens no aspektiem, lai iestāde izvērtētu amata pretendenta atbilstību nevainojamas reputācijas un lojalitātes kritērijam, ir vērtēt ierēdņa amata pretendenta atbilstību vispārējām sabiedrībā pieņemtajām uzvedības un morāles normām, kas attiecībā uz ierēdņiem nostiprinātas Valsts civildienesta likuma 15.pantā un Ministru kabineta 2001.gada 9.janvāra instrukcijā Nr.1 “Ierēdņa uzvedības principi”.  Par pretendenta ietekmējamības korupcijas riskiem var uzskatīt saņemto informāciju par pretendentu, kas norāda uz to, ka pretendents ir pārkāpis likumā “Par interešu konflikta novēršanu valsts amatpersonu darbībā” noteiktos ierobežojumus un aizliegumus (attiecībā uz valsts amatpersonām), vai iepriekš ir izdarījis būtiskus darba kārtības pārkāpumus, nodarījis zaudējumus darba devējam, u.tml. (attiecībā uz darbinieku pieņemšanu). Bez tam, par pretendenta ietekmējamības korupcijas riskiem var uzskatīt personas vai tās radinieku iesaistīšanu nodokļu izkrāpšanas shēmās, pretendentam esošais maksātnespējas statuss, ievērojamie nodokļu parādi, ievērojamie uzkrājumi, kuru gūšanas izcelsme ir apšaubāma, KNAB administratīvi sodītās personas par amatpersonai noteikto ierobežojumu un aizliegumu pārkāpšanu, vairākas reizes saņemtie administratīvie sodi par netikumīgu uzvedības rīcību, vai ir piemēroti disciplinārsodi u.tml. Tādējādi, ar likuma grozījumiem ir nepieciešams ievest mehānismu, kas ļautu veikt nepieciešamu korupcijas risku izvērtēšanu pretendentiem, ar mērķi piesaistīt personālu ar augstu atbildības pakāpi, jo tikai personas ar nevainojumu reputāciju var samazināt iespējamību prettiesiskās darbības veikšanai un korupcijas pārkāpumu izdarīšanai.  VID pretendentu pārbaudē ņems vērā publiski pieejamo un masu medijos sniegto informāciju, kā arī pretendentu publiskoto informāciju, citu valsts pārvaldes iestāžu un trešo personu sniegto informāciju (t.sk., sodu reģistru, informāciju no Ceļu satiksmes drošības direkcijas), kā arī fiziskās personas VID iesniegto informāciju (t.sk., gada ienākumu deklarācijā iekļautos datus, informāciju par personas nodarbinātību).  Par pretendentiem pārbaudes veiks VID Iekšējās drošības pārvalde, sagatavojot un iesniedzot atzinumu konkursa pretendentu komisijai, kura savukārt, ievērojot saņemto informāciju pieņems lēmumu par pretendenta virzīšanu iecelšanai ierēdņa amatā vai atteikumu turpmākai dalībai konkrētos VID izsludinātajos amatu konkursos.  Turpretī ierēdņu atbilstību nevainojamas reputācijas prasības izvērtēšanai VID uzsāks, ja tiks saņemta vai tiks konstatēti fakti, kas varētu būt par pamatu ierēdņa nevainojamas reputācijas apšaubīšanai, t.sk., iegūta veicot valsts amatpersonas deklarācijas pārbaudi. Ierēdņu nevainojamas reputācijas izvērtēšanu veiks atbilstoši nozīmēta komisija, kura veiks visaptverošu iegūtās informācijas izvērtēšanu, pieprasot paskaidrojumus no ierēdņa un sagatavos atzinumu par to vai ierēdnis, ievērojot, konstatētos riskus varēs turpināt valsts civildienesta attiecības vai arī konstatētie riski ir tādi, kas liedz turpināt valsts civildienesta attiecības un sniegs atzinumu VID ģenerāldirektoram, kurš savukārt pieņems lēmumu par valsts civildienesta attiecību turpināšanu vai izbeigšanu.  Ja pretendenta vai ierēdņa ieskatā VID nepamatoti atteiks pretendenta kandidatūras virzību ierēdņa amatam vai izbeigs valsts civildienesta attiecības, pamatojoties uz neatbilstību nevainojamas reputācijas prasībai, pretendents vai ierēdnis varēs apstrīdēt šādu lēmumu augstākā iestādē un pēc tam augstākas iestādes lēmumu pārsūdzēt tiesā.  Tāpat vēršam uzmanību, ka VID ierēdņi, veicot amata pienākumu izpildi, nodrošina nodokļu maksājumu uzskaiti, valsts nodokļu, nodevu un citu valsts noteikto obligāto maksājumu iekasēšanu valsts budžetā, kā arī iekasē nodokļus, nodevas un citus obligātos maksājumus Eiropas Savienības budžetam, veic sodīšanas un izmeklēšanas funkcijas, līdz ar to VID amatpersonu veicamie amata pienākumi ir ar augstu korupcijas risku.  Tādēļ nevainojamas reputācijas prasība ir attiecināma uz visiem VID ierēdņu amatu pretendentiem, ne tikai uz VID vadītāja vai patstāvīgo struktūrvienību vadītāju amatiem.  Tādējādi Likuma 17.panta pirmajā daļā ir jānostiprina prasība VID ierēdņa amata pretendentam par nevainojamu reputāciju, lojalitāti un ietekmējamības risku nepastāvēšanu.  Uz VID ierēdņiem, kuri ir uzsākuši valsts civildienesta attiecības VID līdz grozījumu spēkā stāšanās brīdim nevainojamas reputācijas prasība tiks attiecināta sākot ar 2020.gada 1.janvāri, tādejādi nodrošinot pārejas periodu un novēršot atšķirīgas prasības esošajām VID amatpersonām un personām, kas pretendēs uz vakantajiem VID amatiem. |
| 3. | Projekta izstrādē iesaistītās institūcijas un publiskas personas kapitālsabiedrības | VID. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts tieši attiecas uz VID ierēdņiem, kas veic normatīvajos aktos noteiktos VID uzdevumus un VID ierēdņu kandidātiem un ietekmē visus nodokļu maksātājus. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums palielina administratīvo slogu nodokļu maksātājiem, maina tiesības un pienākumus, kā arī veicamās darbības. Nodokļu maksātājiem veicot darījumus, pēc nodokļu administrācijas pieprasījuma, būs jāuzrāda preces. Nodokļu administrācijai būs tiesības apskatīt un, pamatotu šaubu gadījumā, izņemt preci ekspertīzes veikšanai. |
| 3. | Administratīvo izmaksu monetārs novērtējums | Likumprojekts nepalielina administratīvās izmaksas VID un nodokļu maksātājiem. |
| 4. | Atbilstības izmaksu monetārs novērtējums | Likumprojekts neparedz atbilstības izmaksas.  Tikai gadījumos, ja nodokļu administrācija būs izņēmusi preces paraugu, pasūtot preces ekspertīzes veikšanu, veidosies ekspertīzes veikšanas izmaksas. Ja ekspertīzes laikā konstatē neatbilstības pavaddokumentos norādītajai precei, ekspertīzes izdevumi ir jāsedz komersantam, kuram izņemti preču paraugi. Ja ekspertīzes rezultātā neatbilstības netiek konstatētas - ekspertīzes izdevumus sedz iestāde, kura ir pieprasījusi veikt ekspertīzi. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019.gads | | Turpmākie trīs gadi (*euro*) | | | | |
| 2019+1 | | 2019+2 | | 2019+3 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru  n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | VID, izvērtējot gadījumus, kad radušās pamatotas šaubas par preces atbilstību pavaddokumentos norādītajiem, secina, ka sākotnēji tās varētu būt 6-10 ekspertīzes gadā, ar nelielu tendenci pirmajos pāris gados pieaugt un pēc tam samazināties. Ekspertīzes izmaksas ir atkarīgas no preces veida un vai konkrēto ekspertīzi var veikt Latvijā vai tā jāveic citā Eiropas Savienības valstī. Apkopojot ekspertīžu izmaksas, to diapazons vidēji ir no 200 – 1800 *euro.*  Līdz ar to ekspertīžu pasūtīšanai VID budžetā nepieciešams finansējums 15 000 *euro* gadā, ko VID segs budžeta programmas 33.00.00 “Valsts ieņēmumu un muitas politikas nodrošināšana” piešķirtā finansējuma ietvaros. Ja ekspertīzē apstiprināsies preču neatbilstība pavaddokumentos norādītajai precei, tad VID rēķinu par ekspertīzes veikšanu apmaksai nosūtīs komersantam. VID prognozē, ka 80% ekspertīžu izdevumus segs nodokļu maksātājs, bet 20 % gadījumu VID (ar mērķi samazināt šo procentu apmēru). Turklāt ekspertīžu rezultātā prognozējam, ka nodokļu maksātājiem tiks atteiktas tiesības atskaitīt priekšnodokli ne mazāk kā 500 000 *euro* apmērā. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Amata vietu skaits nemainās. | | | | | | |
| 8. Cita informācija | Nav. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību akti | Likumprojektā paredzēts pilnvarojums Ministru kabinetam izdot noteikumus, kas nosaka kārtību, kādā VID Nodokļu un muitas policijas pārvaldes un VID Iekšējās drošības pārvaldes ierēdņi veic aizturēto un apcietināto personu konvojēšanu, kas stāsies spēkā vienlaicīgi ar likumprojektu. |
| 2. | Atbildīgā institūcija | Finanšu ministrija, VID |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, lai informētu sabiedrību par likumprojektu, informācija 2018.gada 15.maijā publicēta Finanšu ministrijas tīmekļa vietnē.  <http://www.fm.gov.lv/lv/sabiedribas_lidzdaliba/>  tiesibu\_aktu\_projekti/nodoklu\_politika#project465 |
| 2. | Sabiedrības līdzdalība projekta izstrādē | Iebildumi un priekšlikumi nav saņemti. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nepaplašina VID līdzšinējās funkcijas un uzdevumus.  Likumprojektam nav ietekmes uz jaunu institūciju izveidi, esošu institūciju likvidāciju vai reorganizāciju.  Nav nepieciešams veidot jaunas darba vietas, likumprojektā noteiktās prasības paredzēts realizēt esošo cilvēkresursu ietvaros. |
| 3. | Cita informācija | Nav. |

Finanšu ministrs J.Reirs

Jaunupe 67120592

Agnese.Jaunupe@vid.gov.lv